ועדת הכספים, כנסת 20, פרוטוקול מספר 1132, 2018-10-10 12:30

משה גפני: שינויים בתקציב לשנת 2018.

משה גפני: עמוד 10, פנייה לוועדה מספר 155 עד 156.

תמר לוי-בונה: הפנייה התקציבית נועדה לתקצוב סכום של 48 מיליוני שקלים במזומן, שני מיליון 700 אלף שקל בהוצאה מותנית בהכנסה ובהכנסה מיועדת בהתאמה, וכן 167 מיליון 76 אלף שקל בהרשאה להתחייב, עבור תקציב שוטף של משרד החקלאות, מנהל המחקר החקלאי ורשות הבדואים.

משה גפני: היה פה דיון - כאשר אושר התקציב - על הנושא של המכון הוולקני.

משה גפני: יש מישהו שרוצה להתייחס לעניין הזה?

משה גפני: פנה אלי מהמכון הוולקני פרופסור פיינרמן.

משה גפני: הוא פנה אלי בזמן אישור התקציב.

משה גפני: דובר על לקצץ להם בגלל שהם לא הסכימו לעבור לצפון או משהו כזה.

משה גפני: לא חשוב, אלו סיבות צדדיות.

משה גפני: קיצצו להם בתקציב.

משה גפני: קיצוץ בתקציב של מכון וולקני הוא דבר חמור ביותר, אמרנו את זה בדיון כאן בוועדה.

משה גפני: אתם מבקשים העברה כשהקיצוץ במכון וולקני נשאר על כנו.

משה גפני: אני לא יכול להסכים לדבר כזה.

סיון ינקוביץ: הקיצוץ שמדובר עליו במכון וולקני הוא קיצוץ לשנת התקציב 2019, הוא נעשה כחלק מהקיצוצים הרוחביים שהוטלו על כלל משרדי הממשלה.

סיון ינקוביץ: יש כרגע אנשי מקצוע שבודקים את היכולת של מכון וולקני להתמודד עם הקיצוץ הזה, הם עושים ניתוח עלויות.

סיון ינקוביץ: כשיהיו התוצאות של הבדיקות האלו, אנחנו - -

מיקי לוי: באיזה אחוזים הוא קוצץ?

משה גפני: הרבה.

מיקי לוי: אני יודע מה האחוז של הקיצוץ הרוחבי.

מיקי לוי: תגידו לי באיזה אחוזים הוא קוצץ.

סיון ינקוביץ: הוא קוצץ בסביבות ה-13%.

מיקי לוי: 13% לא היה קיצוץ רוחבי.

מיקי לוי: למה אתם דופקים אותם?

מיקי לוי: זה מעל הקיצוץ הרוחבי.

תמר לוי-בונה: אני רק אציין שיש כאן 85 מיליוני שקלים בהרשאה לטובת מכון וולקני.

תמר לוי-בונה: הם נועדו להקל על ההתקשרויות שלהם.

תמר לוי-בונה: זה עיקר ההרשאה בפנייה הזאת.

משה גפני: נציגת משרד החקלאות אמרה שמתקיים דיון על העניין הזה.

משה גפני: אנחנו חברי ועדת הכספים, לא יותר מזה, אנחנו לא שרים בממשלה.

משה גפני: מותר לנו לדעת, אחרי שמתקיים פה דיון לא קל, על הקיצוץ במכון הוולקני שהוא הרבה מעבר לפרופורציה של מה שצריך להיות.

משה גפני: את לא יכולה לבוא עכשיו ולהגיד שמעבירים למכון וולקני.

משה גפני: אני יודע שמעבירים למכון וולקני, אנחנו כולנו מעוניינים בזה.

משה גפני: אנחנו לא רוצים שהמכון הוולקני יקרוס.

משה גפני: עד הישיבה הבאה אני מבקש לדעת מה העלו הדיונים בנושא של המכון הוולקני.

משה גפני: תביאו את זה לוועדה, נראה מה המצב, רק אז נאשר.

סיון ינקוביץ: הפנייה הזאת מעוכבת עד הדיון הבא?

משה גפני: כן.

סיון ינקוביץ: אנחנו מחמירים את המצב שלהם מאוד.

משה גפני: מה את רוצה שנעשה - שכל הזמן תעמדו לנו עם אקדח לרקה ותגידו: אם לא תאשרו עכשיו כל הדיונים שלכם לא שווים כלום?

משה גפני: אני רוצה תשובות.

משה גפני: תתארי לעצמך שלא הייתי עושה היום ישיבה, מה היה קורה?

מיקי לוי: בפנייה הזאת יש מיליון שקל ל"שומר החדש".

מיקי לוי: אם מישהו לא יודע, "השומר החדש" עוזר לחקלאי הצפון להתמודד - -

איתן ברושי: גם באזורים אחרים.

מיקי לוי: הוא עוזר להתמודד מול הפשיעה החקלאית, הוא שומר על קרקעות המדינה.

מיקי לוי: מיליון שקל?

מיקי לוי: הכל שם בהתנדבות, אדוני.

מיקי לוי: לא מצאתם עוד כמה שקלים לתת להם?

סיון ינקוביץ: מיליון שקל זה רק השלמה של מה שקיים בבסיס התקציב.

מיקי לוי: כמה?

סיון ינקוביץ: הסכום שהולך לטובת מתנדבים בחקלאות - -

מיקי לוי: ל"שומר החדש".

סיון ינקוביץ: לא מעבירים תקציבים באופן פרטני רק ל"שומר החדש".

מיקי לוי: תביאו את הפירוט גם לזה.

סיון ינקוביץ: מוציאים נוהל תמיכות שוויוני שבמסגרתו גם "השומר החדש" מקבלים תקציב.

מיקי לוי: אם זה היה ליהודה ושומרון הכל היה "פרפקט".

תמר לוי-בונה: החלטת הממשלה מעבירה למעלה מעשרה מיליון שקלים לטובת כל המתנדבים בחקלאות, בראשם "השומר החדש".

תמר לוי-בונה: בפנייה הזאת אתה יכול למצוא 2.7 מיליון שקל ל"שומר החדש" מרשות מקרקעי ישראל ועוד מיליון שקל השלמה ממשרד החקלאות שמתווספים ל-1.7 מיליון.

משה גפני: אני מאמין לך.

משה גפני: אנחנו מבקשים לדעת מה התקציב של "השומר החדש", לא מה יש עכשיו בהעברה, את זה אנחנו רואים, זה מיליון שקל.

משה גפני: מה התקציב שמיועד לעניין הזה?

סיון ינקוביץ: התקציב שמיועד לנושא של מתנדבים בחקלאות הוא 13.5 מיליון שקל, לפי החלטת ממשלה שמעגנת תקציבים ממספר משרדי ממשלה.

סיון ינקוביץ: יוצא קול קורא לכל הסכום הזה.

סיון ינקוביץ: "השומר החדש" היא אחת מהעמותות שמקבלות תקציב.

תמר לוי-בונה: הדברים ייקבעו לאחר שהוועדה תקצה את הכספים.

תמר לוי-בונה: אנחנו מעבירים בהתאם להחלטת הממשלה לכלל הארגונים.

איתן ברושי: אדוני היושב-ראש, חברי הכנסת, שותפים לדיון, דיברתי הבוקר עם יואל זילברמן ממושב ציפורי בעמק יזרעאל.

איתן ברושי: הוא עומד בראש "השומר החדש" יחד עם און ריפמן.

איתן ברושי: הם ביקשו ממני שהתקציב הזה יעבור היום.

איתן ברושי: אין שום בעיה תקציבית עם "השומר החדש" שמחייב את הדיון עכשיו, זו תוספת לתקציב.

איתן ברושי: לא מזמן הייתה פה פנייה שלמרות שהסתייגנו העברנו אותה בגלל "השומר החדש" שהיה באחד מהסעיפים.

איתן ברושי: למרות הדאגה למינהל המחקר, והייתי מיוזמי הדיונים, אני חושב שהתמונה הכללית של החקלאות, המים וההשפעה על ההתיישבות היא מאוד בעייתית בעת הזאת.

איתן ברושי: בשעה 04:00 ביום שישי שרפו ארבעה לולים עם 50 אלף תרנגולות.

איתן ברושי: הייתי שם, ראיתי הכל שחור.

איתן ברושי: חלק מהתרנגולות אינן, לחלק עשו את מה שצריך לעשות כדי להשמיד אותן.

איתן ברושי: נזק של מיליוני שקלים.

איתן ברושי: זה לא הדבר היחידי.

איתן ברושי: יום קודם הוציאו שני טרקטורים מתוך מאגר מים.

איתן ברושי: שרפו גם את המועצה האזורית מבואות החרמון - בראשה עומד בני בן-מובחר – שזה היקף של מיליון שקלים.

איתן ברושי: ביקרתי בבית המועצה.

איתן ברושי: חודשים רבים היא תהיה סגורה.

איתן ברושי: סייעתי בידם לקבל מבנים זמניים.

איתן ברושי: יש רגעים שזה לא עניין פוליטי.

איתן ברושי: אתם שמים לב, הקואליציה לא פה, זה כנראה לא מספיק חשוב.

איתן ברושי: היושב-ראש נאמן לתפקידו.

איתן ברושי: שתדע, אדוני היושב-ראש, מי שמתנגד להעביר את מכון וולקני לצפון זה פרופסור אבי שמחון.

איתן ברושי: אבי שמחון עשה עבודה בשם ראש הממשלה.

איתן ברושי: הוא מצא שאין מקום להעביר את מכון וולקני לגליל.

איתן ברושי: הוא בודק חלופה בעמק יזרעאל, היא נקראת נווה יער.

איתן ברושי: הוא גם בודק את הישארות המכון במקומו משרדי האוצר והחקלאות חתומים על משבר עמוק בחקלאות וניהול כושל של משק המים.

איתן ברושי: זו לא בעיה של שנות בצורת, זו בעיה של מדיניות לא נכונה, אדוני היושב-ראש, בידי אנשים לא מוסמכים.

איתן ברושי: לקחו את זה ממך, העבירו את זה לשישה-שבעה פקידים שאין להם שום הבנה בנושא של המים.

איתן ברושי: בממשלה פיתחו שיטה, אין שום אחריות על עובדי מדינה, רק על אחרים.

משה גפני: המפלגה שלך, לצערי, עשתה את זה.

איתן ברושי: המפלגה של היום לא יודעת מה היה פעם, זו הסיבה שהיא נראית ככה.

איתן ברושי: אני מבקש, וזה על דעת הנציגות – גפני, אתה יודע שאני בדרך כלל הולך איתך - לאשר את זה, יש פה דברים חשובים.

איתן ברושי: אי אפשר לתקן טעות בעוד טעות.

איתן ברושי: אני מבקש לקיים את הדיון על המכון הוולקני תוך פרק זמן קצר כדבר ייחודי וייעודי שייקח בחשבון גם את העברה של היום.

משה גפני: אני מתייחס להעברה וגם לעודפים.

משה גפני: אין שום מניעה, אני יכול לאשר.

משה גפני: יהיה לזה אפילו רוב.

משה גפני: תראו, אין לדבר סוף.

משה גפני: כל פעם יהיה שם את "השומר החדש", או יהיו שם סעיפים שונים שהם חיוניים, ואני יודע שהם חיוניים.

משה גפני: ניתן להם את הכמה ימים שיבואו ויגידו לנו מה הם עשו עם מכון וולקני.

משה גפני: לפחות את החלק הזה שנדע.

משה גפני: אני מכיר את המשרד, אני יודע מה הם עושים, הכל בסדר.

משה גפני: איתן, אני מתחייב שבשבוע הבא הסעיף הראשון בנושא העברות יהיה העברה של משרד החקלאות והעודף של משרד החקלאות.

משה גפני: גם אם בשבוע הבא לא יהיו העברות, החקלאות תהיה על סדר היום.

משה גפני: גם העברה וגם העודף.

משה גפני: איתן, אתה צריך להבין, הם יבואו ויגידו: איתן ברושי צועק על החקלאות - שיצעק, מה זה משנה, בסוף הוא יצביע.

איתן ברושי: יש פה הרבה כסף.

משה גפני: הם יודעים את זה, תאמין לי, אני מכיר אותם.

משה גפני: אני מתחייב שבשבוע הבא אנחנו נביא את זה.

משה גפני: בין אם יהיו העברות, בין אם לא יהיו העברות, גם העברה וגם העודף של משרד החקלאות יהיו.

איתן ברושי: גפני, חיכינו 2,000 שנה, נחכה עוד שבוע.

משה גפני: אני מבקש, תתנו לי את הפרטים לגבי מכון וולקני.

סיון ינקוביץ: אנחנו נעביר את כל העדכון ואת כל הפרטים על מכון וולקני.

סיון ינקוביץ: אי העברה של הפנייה היום הורגת אותם.

סיון ינקוביץ: אני בטוחה שגם אתם קיבלתם טלפונים ובקשות ממינהל המחקר החקלאי.

משה גפני: עם כל הכבוד, מה אתם עושים עם המכון הוולקני?

סיון ינקוביץ: אנחנו קודם כל בוחנים את מבנה העלויות.

משה גפני: עד שבוע הבא תבחנו.

מוסי רז: אני רוצה לשאול על החטיבה להתיישבות.

מוסי רז: על מה מדובר, מי, מה, לאן הולך הכסף?

סיון ינקוביץ: 36 מיליון שקל יוקצו בבסיס התקציב לטובת פיתוח התיישבות באמצעות החטיבה להתיישבות.

סיון ינקוביץ: מדובר בתכנית 3308.

סיון ינקוביץ: יש פה תיקון לתכנית 3306.

סיון ינקוביץ: אנחנו רוצים להפוך אותה לתקציב רב-שנתי.

סיון ינקוביץ: ההתקשרויות שלנו עם החטיבה להתיישבות הן התקשרויות רב שנתיות.

סיון ינקוביץ: זו רק הזזה בין תכניות, אין פה תקצוב חדש של שום דבר שלא היה בבסיס התקציב.

מוסי רז: יש תרגום לעברית של מה שאמרת?

מוסי רז: על מה מדובר, לאן הכסף הולך?

סיון ינקוביץ: הכסף הזה מיועד לפעילויות.

מוסי רז: איזה פעילויות?

מוסי רז: על כל שאלה אפשר להגיד שזה מיועד לפעילויות, בשביל זה לא צריך אותך.

מוסי רז: אני אבוא בפעם הבאה ואגיד שזה מיועד לפעילויות.

סיון ינקוביץ: יש פה תיקון טכני.

מוסי רז: שאלתי לאן הולך הכסף, לא אם זה טכני.

סיון ינקוביץ: הכסף הזה היה קיים גם קודם בבסיס התקציב.

מוסי רז: בסדר, אי אפשר להוציא אותו.

מוסי רז: אני רוצה לדעת לאן הולך הכסף.

סיון ינקוביץ: הכסף הזה הולך לתכנית העבודה של החטיבה להתיישבות שמתפרסמת באתר המשרד.

מוסי רז: זו לא תשובה.

מוסי רז: לאן הולך הכסף?

סיון ינקוביץ: הכסף מוקצה בנהלי תמיכה שמוציאה החטיבה להתיישבות, לפעילויות של תמיכה והתיישבות בכלל חלקי הארץ.

מוסי רז: רשמתי שאת לא רוצה להגיד לאן הולך הכסף.

מיקי לוי: יש לנו שלושה חודשים לסיום שנה.

מיקי לוי: בהמשך למה ששאל חבר הכנסת רז, תגידו לנו לאן הולך הכסף.

מיקי לוי: אל תטעו, תפקידה של הוועדה הזאת הוא לפקח על פעולות הממשלה.

מוסי רז: אם אני שואל אותה 100 פעמים והיא לא עונה לי, אז אנחנו לא מפקחים בכלל.

מוסי רז: אם הדבר הזה עובר - אנחנו לא ועדת כספים בכלל.

מוסי רז: זה לא קשור לדעה פוליטית, זה לא קשור לכלום.

מוסי רז: אני שואל ואת לא עונה.

מוסי רז: ילד בכיתה א' יגיד לי שזה מיועד לפעילויות.

מוסי רז: איזו מן תשובה זאת, את לא מתביישת?

מוסי רז: << אורח >>

תמר לוי-בונה: מדובר בעשרות רבות של נהלי תמיכה, אפשר לפתוח אותם כאן.

מוסי רז: לאן הולך הכסף?

מוסי רז: לאן הולכים נהלי התמיכה?

תמר לוי-בונה: לפיתוח תשתיות בכל המרחב הכפרי.

תמר לוי-בונה: אפשר לפרט את זה לגבי כל ישוב.

מוסי רז: לאיזה ישובים, לאיזה מקומות?

סיון ינקוביץ: יש פה עשרות רבות של ישובים.

סיון ינקוביץ: לא קובעים מראש לאיזה ישובים.

סיון ינקוביץ: קודם מקבלים את הכסף, אחר כך מפרסמים נוהל תמיכה.

מוסי רז: << דובר >> מתי מפרסמים את נוהל התמיכה?

מוסי רז: עד מתי מבקשים בקשה?

מוסי רז: זה יקרה השנה כל זה?

סיון ינקוביץ: כן.

מיקי לוי: שלושה חודשים.

משה גפני: עמוד 28, הוצאות חירום אזרחיות, 160 עד 162.

גיל אבירם: הפנייה נועדה להוסיף סך של 136 מיליון 650 אלף שקלים בהוצאה נטו, ו-82 מיליון 650 אלף שקלים בהרשאה להתחייב לסעיף הוצאות חירום אזרחיות.

גיל אבירם: התוספת תשמש לביצוע שלב א' של תכנית "מגן העורף" לשנים 18 ו-19, זאת מכוח החלטת הקבינט מיולי 18.

משה גפני: זה מיגון לצפון?

גיל אבירם: מיגון העורף, כשבתוכו גם מיגון הצפון.

משה גפני: כמה למיגון הצפון?

גיל אבירם: עיקר התקציב משמש למיגון לפי הדין שמגדירים משרד הביטחון וכלל הגורמים המקצועיים, ביניהם מל"ל, רח"ל, פיקוד העורף, משרד האוצר.

גיל אבירם: הם ועדת ההיגוי שמגדירה את הדין.

תומר ניאזוף: התקציב שנמצא בפנייה הזאת ישמש בעיקר למיגון של הצפון.

תומר ניאזוף: יש כאן חלק שישמש למרכיבי מיגון בישובים סמוכי גדר בגבול הצפון.

תומר ניאזוף: הוועדה שתהיה ברשות המל"ל בהשתתפות פיקוד העורף, צה"ל והמשרד לבט"פ, תקבע את השימושים בהתאם לסדר העדיפויות.

משה גפני: מי בעד אישור 160 עד 162, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: 152 עד 153 - משרד ראש הממשלה, משרד ירושלים ומורשת.

מעין ספיבק: הפנייה נועדה להגדלת סעיף 04 בסכום של שני מיליון 430 אלפי שקלים במזומן, ולהעברת 18 מיליוני שקלים במזומן בין תכנית תקציבית של עתודה עבור משרד ירושלים ומורשת בסעיף 04.

מעין ספיבק: סך הכל מועברים למשרד ירושלים ומורשת ממשרדים אחרים בתוך סעיף 04 – ניתן לראות – 18 מיליון 830 אלפי שקל במזומן.

מעין ספיבק: עיקרי הפנייה מולכם.

מעין ספיבק: תכנית 025212 מתוקצבת בסכום נוסף של 18 מיליון 830 אלפי שקלים במזומן, לפעילויות, שהעיקר שלהן הוא חיזוק תדמית והמעמד הבינלאומי של ירושלים: קיום כנסים בן לאומיים, אירוח של משלחות מתחומים שונים, שדרוג תשתיות ציבוריות בעיר העתיקה של ירושלים ובסביבותיה.

מעין ספיבק: תכנית מספר 2: משרד התפוצות 045203.

מעין ספיבק: מעבירים תקציב של 300 אלפי שקלים במזומן ממשרד התפוצות למשרד ירושלים ומורשת לטובת כנס עיתונות יהודית שמתקיים.

מעין ספיבק: תכנית 3 מפחיתה 15 מיליון במזומן לטובת התאמת תקציב המזומנים לקצב ביצוע הרשאות התכנית.

מוסי רז: אני רואה פה שמעבירים מהתקציב של המשרד לשוויון חברתי למשרד לירושלים עבור פרויקטים משותפים.

מוסי רז: איזה פרויקטים משותפים יש בעיר דוד ובפרויקט קדם אירוויזיון לשני המשרדים האלה?

קרינה קליגר: המשרד מקיים פעילויות משותפות עם משרדי הממשלה השונים בנושאים תחת אחריותו.

קרינה קליגר: ספציפית לנושאים האלה - מדובר על פעילויות עבור אזרחים ותיקים שמשותפות למשרד לענייני ירושלים ומורשת, מדובר על תחרויות סקווש לאזרחים ותיקים.

מוסי רז: תחרות סקווש בעיר דוד?

קרינה קליגר: לא, אני מסבירה לך את כל הפעילויות.

מעין ספיבק: תחרות הסקווש התקיימה בכניסה לעיר העתיקה.

מעין ספיבק: בנו שם אולם זכוכית גדול.

מעין ספיבק: ישחקו שם סקווש.

קרינה קליגר: לגבי עיר דוד - מדובר על סיורים לאזרחים ותיקים.

מוסי רז: וקדם אירוויזיון?

קרינה קליגר: מדובר על 100 אלף שקלים, הוקרה בערב של קדם אירוויזיון לאומנים שהם אזרחים ותיקים.

עידו הרשקוביץ: קדם האירוויזיון זה פרויקט שבא ביחד עם כל התכנית הבינלאומית.

עידו הרשקוביץ: לפני האירוויזיון עצמו, שהתקיים השנה בליסבון, הבאנו למעלה מ-70% מהאומנים לשלושה ימים – זה היה בשיתוף עם משרד החוץ – כשיומיים מתוכם הם היו בירושלים, עשו פה סיורים.

מוסי רז: כמה אזרחים ותיקים סיירו בעיר דוד בפרויקט הזה?

קרינה קליגר: אין בפניי את הנתון הזה, אני יכולה להעביר אותו.

מוסי רז: הם מסיירים בעוד מקומות בארץ או רק בעיר דוד?

קרינה קליגר: יש מיזם גדול של סיורים.

מוסי רז: איך זה לא הגיע לכאן?

מוסי רז: מה אם הם מסיירים בחיפה, בכנסת או במקום אחר?

קרינה קליגר: יש מיזם גדול, קוראים לו "שלישי בשלייקס" שהמשרד מוביל.

קרינה קליגר: חלק מהנושאים שהוא מוביל שם זה סיורים לאזרחים ותיקים ב"יד ושם", טיולים לאזרחים ותקים במקומות שונים בארץ.

קרינה קליגר: עשינו את זה גם בעיר דוד.

מוסי רז: "יד ושם" זה גם בירושלים.

מוסי רז: למה שם המשרד לענייני ירושלים לא משלם ובעיר דוד הוא כן משלם?

קרינה קליגר: עיר דוד זה מיזם נוסף.

קרינה קליגר: הוא הלך ועשה שיתופי פעולה נוספים בשביל שיהיו סיורים נוספים ומענה נוסף לאוכלוסיית האזרחים הוותיקים.

משה גפני: רבותיי, אתם תומכים בזה?

מיקי לוי: כן.

מוסי רז: אני לא.

משה גפני: מי בעד אישור פנייה 152 עד 153, ירים את ידו?

משה גפני: בעד – רוב

משה גפני: נמנעים – אין

משה גפני: מספר פנייה לוועדה: 154 – רשויות מקומיות.

מעין ספיבק: הפנייה נועדה לתקצוב של 107 מיליוני שקלים בהרשאה להתחייב עבור תגבור מענקי פיתוח, פיתוח וחיזוק הון אנושי והקמת אשכולות חדשים בצפון.

מעין ספיבק: תגבור התקציב נעשה בהתאם לסעיף 6 להחלטת ממשלה מספר 2262.

משה גפני: אני רוצה לבדוק כמה דברים.

משה גפני: אנחנו נעביר את זה לישיבה הבאה.

משה גפני: מספר פנייה לוועדה 157 עד 159.

מעין ספיבק: הפנייה נועדה לתקצוב של 127 מיליון 45 אלפי שקלים במזומן ו-163 מיליון 235 אלפי שקלים בהרשאה להתחייב, עבור משרד ירושלים ומורשת, לתקצוב ביצוע החלטות ממשלה שנושאן הוא פיתוחה הכלכלי והתיירותי של ירושלים, וכן לתקצוב תכניות לפיתוח אתרי מורשת.

מעין ספיבק: בתכנית 830302 ניתן לראות את מטרת כלל השינוי שנעשה בתכנית הזאת.

מעין ספיבק: בין השינויים: 41 מיליון שקלים להתאמת מזומנים לקצב הביצוע עבור ביצוע של החלטת ממשלה מספר 1483 בנושא "תכנית היובל לפיתוח הכלכלי של ירושלים".

מעין ספיבק: בנוסף לזה, תקציב הרשאה להתחייב בסך של 110 מיליון שקלים וכ-65 מיליון 500 אלפי שקלים במזומן, לצורך יישום מסקנות ועדת ההיגוי של האגף למורשת.

משה גפני: מה אתם עושים עם זה?

מוסי רז: את זה מעבירים למשרד לענייני ירושלים עכשיו, שלושה שבועות לפני הבחירות לעיריית ירושלים, כאשר בראש המשרד לענייני ירושלים עומד מועמד לראשות עיריית ירושלים?

מוסי רז: רק שאני אבין.

מיקי לוי: מי מאזרחי ירושלים ידע?

מיקי לוי: מי ידע שהעברנו?

מיקי לוי: הכסף הזה חשוב לירושלים

משה גפני: זאת הערה.

משה גפני: אין מגבלה שאומרת שצריך לעצור את זה.

משה גפני: הוא צודק, מי ידע עכשיו.

משה גפני: מי בעד אישור פניות 157 עד 159, ירים את ידו, מי נגד, מי נמנע?

משה גפני: בעד – פה אחד

משה גפני: נמנעים –אין

משה גפני: אנחנו עוברים לעודפים.

משה גפני: בקשה מספר 10-005 –המטה לביטחון לאומי.

שירה עמיאל: הפנייה התקציבית נועדה לעברת עודפים משנת התקציב 2017 לשימוש בשנת התקציב 2018 בסך מיליון 742 אלפי שקלים למטה לביטחון לאומי בגין עודפים שנוצרו מהתחייבויות חוצות שנה.

שירה עמיאל: הן מפורטות פה.

משה גפני: מי בעד בקשה מספר 10-005, ירים את ידו, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: בקשה מספר 30-008 – שירותי רווחה.

אייל מדר: מטרת השינוי התקציבי: העברת עודפים על סך 2 מיליון 760 אלפי שקלים משנת 2017 לשנת 2018.

אייל מדר: מדובר על התחייבויות שנוצרו בשל מכרזים שפורסמו לקראת תום שנת 2017 וטרם נבחר בהם זוכה באותה שנת תקציב.

אייל מדר: לאחר שהזוכים נבחרו נדרשת העברת הכספים לטובת תשלומי התחייבויות בפועל.

משה גפני: למה זה עודפים, למה זה לא בתקציב?

אייל מדר: כי אלה מכרזים שבשנת 2017 בוצעו.

אייל מדר: אלה כספים ששורינו שם.

אייל מדר: עכשיו, כשנבחר הזוכה במכרז, אפשר לשלם את ההתחייבות.

מיקי לוי: שאלה לא אליך, באופן כללי.

מיקי לוי: ראש הממשלה קיבלה החלטה לעלות 1,000 איש מבני העדה האתיופית לישראל.

מיקי לוי: יש תקציב, משהו זז?

אייל מדר: יש החלטת ממשלה.

מיקי לוי: זה נחמד.

מיקי לוי: אתה יודע כמה החלטות ממשלה לא מבוצעות?

אייל מדר: בהחלטת הממשלה מפורט התקציב.

מיקי לוי: זה הגיע לאוצר?

אייל מדר: כן.

מיקי לוי: אתם עובדים על זה?

אייל מדר: זה מפורט.

אייל מדר: יש לזה גם מקור.

משה גפני: מי בעד אישור בקשה מספר 30-008, ירים את ידו, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: בקשה מספר 41-006.

חיים בורובסקי: הפנייה התקציבית נועדה להעברת עודפים משנת התקציב 2017 לשנת התקציב 2018 בסך של 8 מיליון 60 אלפי שקל.

חיים בורובסקי: העודפים בתכנית: הוצאות שכר ותפעול של רשות המים.

חיים בורובסקי: המקור שלהן זה התקשרויות חוצות שנה.

מיקי לוי: יש תכניות גרנדיוזיות.

מיקי לוי: למזלנו יש חמישה מתקני התפלה ששרון החליט עליהם, זו מזלה של המדינה, ויש אחד שמתוכנן.

מיקי לוי: אתה יכול להגיד לנו מה קורה, אם יש תקציב?

מיקי לוי: זה שבצפון אמור להיות בשרגא.

מיקי לוי: אם לא, עוד שנה וחצי אין מים בכרמיאל ובכל הסביבה.

חיים בורובסקי: כמו שאמרתי, יש חמישה מתקני התפלה שעובדים, ועוד שני מתקני התפלה שנמצאים בתכנון.

חיים בורובסקי: הראשון זה סורק 2, הוא בסמוך לסורק 1, והשני, כמו שאמרת, זה באזור הגליל המערבי.

חיים בורובסקי: שניהם נמצאים בתכנון, בשניהם משרד האוצר מעורב בקידום.

חיים בורובסקי: בשנים הקרובות הם יוקמו ויתחילו לפעול.

משה גפני: מי בעד אישור בקשה מספר 41-006, ירים את ידו, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: תודה רבה, הישיבה נעולה.